Samsara
<s>Samsara ( saṃsāra - zajednički tok, sutok) je indijski filozofski termin kojim se označava večni tok rađanja, umiranja i ponovnog rađanja, u hinduizmu, budizmu, đainizmu, sikizmu i drugim tradicijama.</s>

<s>Samsara je posledica čovekovih dela (karme) i njima je uslovljena.</s><s>Budući da svako delo nosi posledice, često jedan život nije dovoljan za njihovo ostvarenje, te se one preporađanjem prenose i u sledeći, gde novim delanjem nastaju nove posledice.</s><s>Ovaj sled nema kraja, a cilj je indijskih soteriologija oslobođenje (mokša, nirvana) iz začaranog kruga.</s>

<s>Prema Budinom učenju, samsara postoji još od neznanih vremena, a tačka početka nije vidljiva.</s>

<s>Etimologija</s>

<s>Reč samsara na prakrtu, sanskritu i paliju ima isto značenje.</s><s>Sastoji se iz korena sam - zajedno i sr - teći, i znači zajednički tok.</s><s>Obično se prevodi kao »prolaženje, lutanje«.</s>

<s>Samsara u hinduizmu</s>

<s>U ranim vedskim spisima se nalazi pojam punarmrtju, što znači »ponovna smrt«, koji je prethodio pojmu samsare.</s><s>Rani arijski tekstovi povezuju samsaru s kružnim tokovima u prirodi.</s><s>U kasnijim Upanišadama reč samsara se javlja kao oznaka za egzistencijalni tok uopšte, odnosno za kretanje čoveka kroz reinkarnacije.</s><s>Prema Čandogja upanišadi, ljudima nakon smrti sleduju dva puta.</s><s>Asketama se otvara »put bogova«, kojim nadilaze vreme i samsaru.</s><s>»Oni se ne vraćaju, oni se zbilja ne vraćaju.« Drugima predstoji »put predaka«.</s><s>Oni se vraćaju, pretvarajući se uzastopno u nebo, vazduh, dim, maglu i oblake, oni padaju na zemlju u obliku kiše i postaju seme i biljke.</s><s>Ljudi ih jedu, te oni tako dospevaju u spermu, da bi se ponovo rodili u ljudskom obličju.</s>

<s>Samsara je pokretač mnogih traganja za oslobođenjem (mokša).</s><s>Razne filozofske škole u Indiji davale su različita tumačenja samsare.</s><s>Među hinduistima i đainama preovlađuje stanovište da sopstvo (atman ili điva) prelazi iz jednog tela u drugo oživljavajući ga.</s><s>Ovo »istinsko« sopstvo je zatvoreno u telu, a osnovni uzrok tome je neznanje.</s><s>Oslobođenje je moguće ukoliko se poseduje pravo znanje, jer se tada prevazilazi samsara, ili se spoznaje njena iluzija (maja).</s>

<s>Posvećenici smatraju da se samsara javlja kao problem ako neko nije u stanju da spozna sveprisutnost božanstva u svetu.</s><s>Posvećenik se uklanja od smetnji svakodnevnog života da bi mogao na miru da meditira.</s><s>Nije nužno prevazići samsaru, već ovladati sobom i u okviru samsare se približiti božanstvu.</s>

<s>Samsara u budizmu</s>

<s>Buda osporava postojanje trajnog sopstva (atmana) koje bi išlo iz života u život.</s><s>Ono što nazivamo „ja“ samo je uobičajeni naziv za kombinaciju pet stalno menjajućih skupina (skandha), a patnja nastaje kada se neko poistoveti sa njima.</s><s>Samsara predstavlja okov ovih skupina i simbol neprekidnog rađanja, starenja, umiranja i patnje.</s>

<s>Prema Budinom učenju, tačka početka samsare nije vidljiva:</s>

<s>Usled ovog beskonačnog kruženja, nije lako pronaći biće sa kojim nismo bili u bliskom srodstvu:</s>

<s>Samsara se ne odnosi samo na tok preporađanja u ljudskim obličjima: ona obuhvata čitav niz osećajnih bića, od najsitnijeg insekta do čoveka.</s><s>I bića i svetovi nastaju i nestaju sledeći zakonitost u kružnom toku samsare.</s>

<s>Međutim, samo na stepenu ljudske egzistencije je moguće postići oslobođenje.</s><s>Mogućnost za to postoji u ljudskoj svesti, koja je sposobna da prozre ovu zakonitost i da njom ovlada.</s><s>Budući da je moralna delatnost pokretač zbivanja, ona može u krajnjem slučaju izazvati i njegovu obustavu.</s><s>Prema budističkom učenju, probuđeni, koji dostigne nirvanu, oslobađa se vrtloga samsare.</s>

<s>Reference</s>

<s>Vidi još</s>

<s>Karma
 Maja (iluzija)
 Reinkarnacija
 Nirvana</s>

<s>Spoljašnje veze 
  samsāra (Hrvatska enciklopedija)
  samsāra (Proleksis enciklopedija)</s>

<s>Hinduizam
Sanskritski izrazi
Budistički pojmovi</s>

